*Dávid Ádám*

**Villanykapcsoló**

Éjszakánként

Nagypapa leoltva hagyta

a kinti villanyt,

nehogy felébresszen

a mosdó felé menet.

Ha elárultam volna,

hogy örökös csoszogásával

úgyis mindig megzavarja az álmomat,

nyugodtan használhatta volna

a kapcsolót,

nem kellett volna

percekig szöszmötölnie.

Most meg,

hogy éghetne a villany,

csak azért se kapcsolom fel,

bármennyire félek is a sötétben,

inkább vakon csoszogok a mosdóig,

és percekig szöszmötölök.